SKRIFTLIG FORESPØRGSEL P-2483/99

af Fernando Fernández Martín (PPE-DE) til Kommissionen

(16. december 1999)

Om: Ulovlig import af marokkanske tomater

I henhold til de aftaler, EU har indgået med Kongeriget Marokko, kan der importeres marokkanske tomater til det europæiske marked med en toldsats på 500 euro pr. ton inden for en kontingent på maksimalt

150.676 tons. Oplysninger fra forskellige kilder har skabt mistanke om, at Marokko ikke overholder disse aftaler, men tværtimod i større eller mindre grad har overskredet de fastsatte kontingenter ved hjælp af forskellige mekanismer. Denne mistanke er blevet bekræftet af de mest pålidelige officielle kilder. Således nåede importen af marokkanske tomater ifølge Eurostat i perioden 1998-1999 op på 181.542 tons, altså mere end 30.000 tons over det aftalte kontingent.

Disse oplysninger blev yderligere bekræftet af Kommissionens generaldirektør for landbrug, Guy Legras, under den konference med regionerne i den yderste periferi, som Kommissionen arrangerede på initiativ af sin formand, Prodi. Legras anførte i samme forbindelse, at Kommissionen ikke har tilstrækkeligt med personale til at kunne kontrollere, om importen af marokkanske tomater til det europæiske marked rent faktisk holder sig inden for det fastsatte kontingent.

I betragtning af, at dette er til alvorlig skade for de europæiske tomatavlere, og navnlig for de sydeuropæiske producenter på grund af de sammenfaldende produktionsperioder, bedes Kommissionen besvare følgende: Hvilke foranstaltninger har den truffet for at få Marokko til at overholde sine forpligtelser med hensyn til importkontingentet? Fra hvilken dato vil den gøre den toldsats gældende, som finder anvendelse ved overskridelse af det tilladte kontingent?

Har den planer om eventuelle andre foranstaltninger, som kunne sætte den i stand til at udføre sine kontrolfunktioner vedrørende tomatimporten mere effektivt, end det hidtil har været tilfældet?

Samlet svar afgivet på Kommissionens vegne af Franz Fischler på skriftlige forespørgsler E-2344/99, E-2345/99, E-2346/99, E-2347/99, E-2348/99 og P-2483/99

(20. januar 2000)

Kommissionen følger nøje udviklingen i importen af friske tomater fra Marokko.

Efter at Kommissionen ved udgangen af produktionsåret 1998/1999 havde konstateret en overskridelse af de aftalte mængder, gjorde den de marokkanske myndigheder opmærksom på, at det var vigtigt at overholde disse mængder af hensyn til ligevægten på EU-markedet.

Hvad angår det indeværende produktionsår, anmodede Kommissionen de marokkanske myndigheder om hastekonsultationer på baggrund af udviklingen i importen i oktober 1999. Disse konsultationer, der fandt sted i Rabat den 22. december 1999, gjorde det ikke muligt at finde en løsning, som kunne sikre, at det aftalte kontingent ikke blev overskredet. I betragtning heraf og uden at dette berører senere konsultationer, har Kommissionen ved forordning (EF) nr. 2767/1999 indført en ordning med importlicenser i overensstemmelse med brevvekslingen mellem Det Europæiske Fællesskab og Kongeriget Marokko af 22. december 1994.

Kommissionen erindrer om, at det påhviler medlemsstaterne at anvende de gældende bestemmelser korrekt ved import og navnlig at fastsætte de relevante toldsatser.